สวัสดีครับ วันนี้ผมจะพูดถึงเรื่อง การไปดูหนังนะครับ ปกติแล้วผมเป็นคนที่ไม่ได้สนใจเรื่องโปรแกรมหนังเท่าไหร่หรอก แต่พอผมไปเดินห้างแล้วได้เห็นพวกป้ายโปสเตอร์หนังที่กำลังจะเข้าฉาย หรือว่าที่กำลังฉายอยู่เนี่ย มันสวยแล้วก็มันน่าดูมาก มันทำให้เราเกิดกิเลส เกิดความอยากดูขึ้นมาทันที แล้วพอผมออกจากห้างสรรพสินค้า กำลังจะกลับบ้าน ผมก็เห็นป้ายคัทเอาท์ขนาดใหญ่ เป็นป้ายของหนังที่กำลังจะเข้าฉาย เป็นหนังดังมาใหม่ กระแสกำลังแรง เราได้เห็นป้ายสวย ๆ เราก็เกิดความอยากมากขึ้น คือเมื่อกี้จากในห้างแล้วนะ คราวนี้มาเจอข้างนอกอีก พอกลับไปที่บ้าน ผมนั่งดูข่าว แล้วมันก็จะมีเบรกโฆษณา ผมก็นั่งดูโฆษณาไป เรื่อย ๆ ก็มีโฆษณาผลิตภัณฑ์เครื่องสำอาง ของกินอะไรต่าง ๆ มากมาย แล้วโฆษณาสุดท้ายก่อนที่จะกลับเข้าสู่รายการข่าว มันจะเป็นโฆษณาภาพยนตร์ ซึ่งมันเป็นภาพยนตร์ตัวเดียวกับที่ผมไปเจอในห้าง และก็ที่คัทเอาท์ข้างนอก แล้วมันทำให้เราเกิดความอยากมากขึ้นกว่าเดิม เพราะว่าโฆษณาเนี่ย มันจะฉายหนังตัวอย่างให้เราเห็นมากขึ้น ให้เราเกิดความสนุกมากขึ้น ทำให้เราอยากจะไปดูหนังตัวจริง คราวนี้ก็ได้เวลาเสียเงินแล้ว ก่อนที่ผมจะดูหนัง ผมก็ต้องไปดูรีวิวก่อนว่าหนังตัวเนี้ยมันสนุกจริงหรือเปล่า ผมมักจะเข้าไปดูตามเว็บไซต์ต่าง ๆ ไปอ่านพวกรีวิวหนัง แล้วก็ดูว่ามีคนคอมเมนท์เยอะไหม มีคนวิพากษ์วิจารณ์เยอะไหม ได้คะแนนผลโหวตเท่าไหร่ มีการติดดาวกี่ดวง จากนั้นผมก็จะไปสำรวจตามเว็บบอร์ดแฟนคลับภาพยนตร์ ว่าเขาพูดคุยอะไรกันกับหนังเรื่องนี้บ้าง เขาให้ความเห็นยังไง เขาชอบไหม เขาสนุกหรือเปล่า พอผมได้ข้อมูลจากแหล่งต่าง ๆ มาพอสมควรแล้ว ผมก็จะมาตัดสินใจว่า ผมควรจะไปดูดีหรือเปล่า เพราะว่าราคาของตั๋วหนังเนี่ย มันไม่ใช่ถูก ๆ นะครับ คือราคามันก็แพงเหมือนกัน ถ้าเราเลือกไม่ดีมันก็จะเสียดายตังค์ คือดูแล้วรู้สึกเสียดายเงิน รู้สึกว่าหนังไร้สาระ ไร้ค่า จ่ายเงินไม่คุ้มเลย ในเชียงใหม่จะมีโรงภาพยนตร์อยู่สองแห่งก็คือที่ เมเจอร์ซีนีเพล็กซ์ ในห้างโรบินสัน แล้วก็ที่วิสต้า ในห้างกาดสวนแก้ว ทั้งสองแห่งนี้ต่างกันนะครับ ที่วิสต้าเนี่ย จะห่วยกว่าที่เมเจอร์ แต่ว่าจะราคาถูกกว่า ส่วนที่เมเจอร์เนี่ยจะดีกว่าที่วิสต้า แต่ราคาแพงกว่ามาก ๆ ที่วิสต้าขายบัตรเจ็ดสิบบาท แต่ที่เมเจอร์ขายบัตรร้อยห้าสิบบาทถึงสองร้อยบาท คือแพงกว่ากันเยอะเลยแหละ ถ้าช่วงไหนผมมีเงินน้อย ผมก็จะดูหนังที่วิสต้า แต่ถ้าเกิดช่วงไหนมีเงินเก็บเยอะหน่อย แล้วก็หนังดี หนังกระแสแรง หนังน่าดู ผมก็อาจต้องลงทุนไปดูที่เมเจอร์ ถึงแม้ว่ามันจะแพงกว่า แต่ว่ามันได้อรรถรสมากกว่า ถ้าเกิดว่าช่วงไหนหนังกระแสแรง หนังมีคนติดตามดูเยอะ มีคนไปชมเยอะ ผมก็ต้องจองตั๋วล่วงหน้าก่อน เพราะไม่งั้นที่จะเต็ม เมื่อก่อนผมเป็นคนที่ไม่ชอบจองตั๋วล่วงหน้า เพราะว่าขี้เกียจ พอเราไปถึงห้างปุ๊บ พนักงานก็บอกว่า ตั๋วไม่มีแล้วค่ะ เพราะว่ามีคนจองเต็มหมดแล้ว มันจะทำให้เราเสียอารมณ์มาก เพราะว่าเราต้องขับรถไปที่ห้างสรรพสินค้า มันไกล แล้วเราอุตส่าห์มาถึงแล้วอะ แต่ไม่มีหนังให้เราดูแล้ว เพราะว่าเต็มหมดแล้ว หรือบางครั้งอาจจะมีนะ แต่ว่าต้องแยกที่นั่งกับคนที่เราพาไปอะ คือนั่งคนละที่ดู มันก็ไม่สนุกใช่ไหม หรือไม่ก็ได้ที่นั่งหน้าสุดอะ คือจอหนังมันใหญ่อะ แต่ว่าเราได้นั่งข้างหน้าสุดอะ เราจะเห็นได้ยังไงในเมื่อภาพมันใหญ่มากอะ คือเราต้องเงยหน้าขึ้นแล้วก็มองภาพใหญ่ ๆ มีอยู่ครั้งหนึ่งตอนนั้น แฮรี่พอตเตอร์กระแสแรงมาก ผมก็อยากจะไปดู แต่พอเราไปถึงห้าง ที่นั่งไม่มีแล้ว เหลือแต่ข้างหน้าสุด ผมก็เลยตัดสินใจซื้อตั๋วหนังด้านหน้าสุด พอเรานั่งดูไป นั่งดูไปเรื่อย ๆ อะ เราต้องแหงนคอขึ้นอะ โอ้โห..สามชั่วโมง ปวดคอมาก ออกจากโรงทีนี้คอแทบหักอะ แต่ถ้าเกิดว่าผมไปดูที่วิสต้า ผมไม่ต้องจองตั๋วเลยนะครับ เพราะว่าคนไปดูที่วิสต้าน้อย เพราะว่าโรงมันเก่า คนแห่กันไปดูที่เมเจอร์กันหมด เหลือแต่ที่วิสต้าเอาไว้ โรงก็เลยว่างเยอะ ผมก็จะมีที่นั่งให้เลือกเยอะแยะมากมาย โดยที่ไม่ต้องนั่งเบียดกับใคร ปกติแล้วผมจะจองตั๋ว ผ่านอินเตอร์เน็ต เพราะว่ามันง่าย แล้วก็สะดวก แต่ว่าเราต้องสมัครสมาชิกก่อน ถ้าใครขี้เกียจสมัครสมาชิก ผมก็แนะนำให้โทรศัพท์ไปจองนะครับ ก็ได้เหมือนกัน สะดวกเหมือนกัน